 NA CHARLES WASONGA MTINDO unaopigiwa debe na Naibu Rais Rigathi Gachagua wa uajiri wa watumishi wa umma maafisa wakuu serikalini kutoka jamii ambazo zilipigia kura muungano tawala wa Kenya Kwanza kura kwa wingi katika uchaguzi mkuu uliopita pekee, utazimwa ikiwa mswada uliowasilishwa bungeni utapitishwa kuwa sheria. Mswada wa Marekebisho ya Sheria ya Maadili katika Utumishi wa Umma, 2023, unaodhaminiwa na Mbunge wa Imenti Kaskazini Rahim Dawood, unalenga kuhakikisha uwepo wa uwakilishi sawa wa jamii zote katika utumishi wa umma katika serikali kuu na serikali za kaunti. “Lengo langu katika kudhamini mswada huu ni kuendeleza mseto wa kijamii katika utumishi wa umma. Nataka sura za watu kutoka zaidi ya makabila 47 nchini zijumuishwe wakati wa uteuzi wa maafisa wakuu serikalini na watumishi wa umma, kulingana na hitaji la Sura ya 10 ya Katiba,” Bw Dawood akasema Jumanne kwenye mahojiano na Taifa Leo kwa njia ya simu. “Aidha, mswada huo unalenga kuhakikisha kuwa watu hawabaguliwa wakati wa uajiri kwa misingi ya rangi, jinsia, dini, imani, maeneo wanakotoka au kwa kuwa sababu wanaishi na aina fulani ya ulemavu,” akaongeza mbunge huyo anayehudumu muhula wake wa tatu bungeni. Bw Dawood anashikilia kuwa mswada huo unalenga kudumisha mahitaji ya vipengele vya 232 na 10 vya Katiba ya sasa vinavyohimiza kudumishwa kwa  uwakilishi na nafasi sawa katika Utumishi wa Umma. Mbunge huyo analalamika kuwa ilivyo sasa ni kwamba nafasi nyingi zaidi za ajira katika utumishi wa umma zinashikiliwa na watu kutoka makabila matano makubwa nchini, hali inayofanya watu kutoka makabila mengine madogo kuhisi kutengwa. “Ukweli ni kwamba wakati huu, watu wa asili ya makabila ya Wakikuyu, Wakalenjin, Waluhya, Wajaluo, na Wakamba ndio, kwa kiwango kikubwa, wanashikilia nafasi nyingi za ajira katika utumishi wa umma na asasi nyingine za serikali kama vile Tume za Kikatiba,” Bw Dawood akaeleza. Alisema kuwa ikiwa mswada wake utapitishwa na kuwa sheria, serikali ya kitaifa, serikali za kaunti, wizara, mashirika ya serikali, tume za kikatiba, afisi huru, Bodi za Uajiri wa Utumishi wa Umma katika Serikali za Kaunti na Bodi za Kuajiri Watumishi wa Umma katika Mabunge ya Kaunti zitahitajika kuwasilisha bungeni ripoti za kila mwaka kuhusu hali ya uajiri wa wafanyakazi. Ripoti hizo zitatoa maelezo kuhusu kiwango cha uzingatiaji wa hitaji la uwepo wa usawa na haki katika uajiri wa wafanyakazi. “Asasi za umma ambazo hazitakuwa zimetimiza viwango fulani vya usawa wakati wa uajiri wa wafanyakazi zitakuwa zimevunja sheria na wakuu wake wataadhibiwa ipasavyo,” Bw Dawood akasema. Mjadala kuhusu mswada huo unajiri wakati ambapo Naibu Rais Bw Gachagua amekuwa akitetea hatua ya serikali ya sasa inayoongozwa na Rais William Ruto kuteua idadi kubwa ya watu kutoka maeneo ya Mlima Kenya na Rift Valley kushikilia nyadhifa kuu serikalini. Mtindo sawa na huo umekuwa ukiendelezwa katika teuzi na uajiri wa watu katika bodi za wasimamizi wa mashirika ya serikali kuu na asasi nyinginezo za umma. WENYE HISA Kulingana na Bw Gachagua, wale ambao wanapasa kuteuliwa kushikilia nyadhifa kubwa katika serikali ni wale anaowataja kama “wenye hisa”. “Serikali hii ya Kenya Kwanza ni kama kampuni. Wale wenye hisa nyingi ndio watakuwa na usemi mkubwa na ndio watakaoteuliwa kushikilia nyadhifa mbalimbali. Mimi ndiye msimamizi wa mpango huo. Lakini kuhusu huyu (Raymond) Omollo, Rais aliniomba nilegeze msimamo kidogo kwa sababu yeye ni mchapakazi licha ya kwamba anatoka hapa ambapo wengi wenu mlitunyima kura,” Bw Gachagua akasema Julai 25, 2023 wakati wa hafla ya maombi ya kusherehekea uteuzi wa Bw Raymond Omollo katika eneobunge la Karachuonyo, Kaunti ya Homa Bay. Mswada huu pia unaanza kujadiliwa wakati ambapo imebainika kuwa Mamlaka ya Ukusanyaji Ushuru (KRA) ilitoa asilimia 57 ya nafasi mpya za ajira kwa makabila ya Wakalenjin na Wakikuyu pekee. Wiki jana, Kaimu Kamishna Mkuu wa KRA Rispah Simiyu aliambia Kamati ya Seneti kuhusu Uwiano wa Kitaifa, Usawa na Utangamano wa Kikanda kwamba kati ya nafasi za maafisa 1,406 wasaidizi wa ukusanyaji ushuri (RSAs) walioajiriwa Juni, 788 walitoka jamii za Wakalenjin na Wakikuyu. “Jumla ya watu 403 kutoka jamii ya Wakalenjin na 385 kutoka jamii ya Wakikuyu waliajiriwa kama RSAs, idadi inayowakilisha asilimia 56.8 ya nafasi zote,” akasema katika ripoti aliyowasilisha kwa kamati hiyo inayoongozwa na Seneta wa Marsabit Mohammed Chute. Nafasi zilizosalia, yaani asilimia 48.2 ziligawanywa miongoni mwa watu kutoka jamii za Waluhya (134), Waluo (76), Wasomalia wa Kenya (71), WaKamba (64), Wameru (55), Wakisii (43), Wamaasai (42), Waembu (18), Waborana (12), Wateso (12), Wamijikenda (11), na Waturkana (11). Bi Simiyu aliungama kuwa shughuli hiyo ya uajiri wa maafisa hao (RSAs) iliingiliwa na wanasiasa na watu wengine wenye ushawishi serikalini. Maafisa hao ndio watatwikwa jukumu la kuhakikisha kuwa Wakenya wanalipa ushuru jinsi inavyotakikana. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  